Gudoomiyaha degmada 26ka June Mr Jamaal oo xalay nagu soo booqday xarunta wargeyska Haatuf ayaa ugu horayn isaga oo ka waramaya dhacdadan waxa uu yidhi “ caawa (xalay) oo taariikhdu tahay 8/4/09, waxa nagu dhacday dhacdo fool-xun goor ay saacadu tahay abaaro 8:30-kii cawaysnimo, anagoo ku sugan xafiiska degmada 26ka June ee xisbiga KULMIYE hortiisa iyo gudihiisa-ba ayaa waxa noo yimid, gaadiid ay wateen ciidamo bilays ah oo laba xaajiyadood saaran iyo gaadhi yar oo tagsi ah, marka hore waxa nagu soo horeeyay gaadhiga tagsiga ah oo ay afar askari la socdaan dabadeedana su’aalo ayay waydiiyeen inamadii meesha ila joogay waxayna yidhaahdeen, caawa siday wax uga dhaceen meelahan agagaarkiina, maxaa ka dhacay meelahan caawa wax rabshad ah iyo wax noocaas ahi ma ka dhaceen, ka dib waxaanu ku nidhi waxba kamay dhicin ee wax walba waa caadi, ka dib gaadhigii yaraa wuu dhaqaaqay labadii xaajiyadood oo mid ka mid ahi sakada naga dambaysa u taagan yahay ka kalena meel u dhow uu joogo, ka dib labadii xaajiyood ee ciidanku saarnaa oo ahaa xaajiyadahii dambe ee UNDP-du ku caawisay ciidanka bilayska ayay afartii askari ee tagsiga la socday u tageen oo wada hadleen ka dib iyaga oo wada socda ayay markaa nagu soo dhaqaaqeen oo xafiiskii noogu yimaadeen, ka dib ciidankii waxay na waydiiyeen, yaa xafiiskan xukuma, dabadeed aniga ayaa markaa u soo kacay oo la hadlay oo ku idhi anigaa xukuma kolkaa dhalinyaradii laba wiil gudaha xafiiska ayay fadhiyeen aniga iyo laba kalena kuraas dibada aanu dhiganay ayaanu ku fadhinaa.
